## Els servicis nocturns del TRAMnochador han fet 172.293 desplaçaments este estiu a Alacant

*** Juliol va mobilitzar 75.679 passatgers i agost, 96.614, i el divendres 19 de juliol va ser la jornada amb més trànsit amb 12.595 usuaris
* La línia 1 ha sigut la de més viatgers, amb 37.540, i Mercado l’estació amb més clients, amb 43.545**

Els servicis nocturns del TRAM d’Alacant durant l’estiu, denominat TRAMnochador, han desplaçat un total de 172.293 passatgers, desglossats en 75.679 durant el mes de juliol i 96.614 en el d’agost.

El TRAMnochador, que ha circulat durant tota la nit els divendres, dissabtes i vespres de festiu durant l’estiu, va començar el divendres 5 de juliol i va acabar el dissabte 31 d’agost. En total, han sigut 19 jornades nocturnes dividides en nou divendres, nou dissabtes i una vespra de festiu, en concret el 14 d’agost, jornada anterior al dia de l’Assumpció de la Mare de Déu.

TRAM d’Alacant ha oferit un servici nocturn entre Luceros i les localitats de Benidorm (L1); Sant Vicent del Raspeig (L2); el Campello (L3), i la platja de Sant Joan (L4), a més, entre Benidorm i Garganes (L9), amb parada en les diferents estacions i baixadors d’estos trajectes.

El dia de més volum de passatgers es va donar el 19 de juliol, amb 12.595, seguit molt de prop pel 10 d’agost, amb 12.549, i el 27 de juliol, amb 11.640 clients. Els nou divendres del TRAMnochador han fet 72.678 desplaçaments; els nou dissabtes, 95.082, i el dimecres 14 d’agost, vespra del dia de l’Assumpció de la Mare de Déu, 4.533.

Per trajectes, la línia 2 (Luceros-Sant Vicent del Raspeig) ha mobilitzat 63.540 passatgers; la línia 1 (Luceros-Benidorm), 37.540; la línia 3 (Luceros-El Campello), 33.896; la línia 4 (Luceros-Plaza La Coruña), 30.747, i la línia 9 (Benidorm-Garganes per al TRAMnochador), 6.929 usuaris.

Quant a les estacions, Mercado ha liderat els registres nocturns de l’estiu amb 43.545 moviments; seguida de Luceros, amb 29.196; Marq-Castillo, amb 11.218; Benidorm, amb 8.882; Sant Vicent del Raspeig, amb 4.770, i El Campello, amb 4.166 desplaçaments.

Estos servicis especials formen part de les iniciatives proposades per la Generalitat per mitjà de la Conselleria de Medi Ambient, Infraestructures i Territori, que tenen com a objectiu augmentar l’oferta del servici habitual que presten TRAM d’Alacant i Metrovalencia.

Amb els dos servicis, FGV facilita l’accés a les principals àrees d’oci d’Alacant de manera segura, i arriba, així, a milers de ciutadans i ciutadanes, sobretot jóvens, que es desplacen durant la matinada, sense necessitat d’utilitzar un vehicle propi.

Fecha: 05/09/2024